A Bizottság 2003/82/EK irányelve
(2003. szeptember 11.)
a 91/414/EGK tanácsi irányelvnek a növényvédő szerekkel kapcsolatos különleges kockázatokra és a biztonságos használatra vonatkozó szabványmondatok tekintetében történő módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 2003/81/EK bizottsági irányelvvel [1] módosított, a növényvédő szerek forgalomba hozataláról szóló, 1991. július 15-i 91/414/EGK tanácsi irányelvre [2], és különösen annak 16. cikkére és 18. cikke (2) bekezdésére,
mivel:
(1) A legutóbb a 2001/59/EK bizottsági irányelvvel [3] módosított, a veszélyes anyagok osztályozására, csomagolására és címkézésére vonatkozó törvényi, rendeleti és közigazgatási rendelkezések közelítéséről szóló, 1967. június 27-i 67/548/EGK tanácsi irányelv [4] előírja, hogy a veszélyes anyagokat csak abban az esetben lehet forgalomba hozni, ha címkézésük szabványmondatokat tartalmaz a különleges kockázatokra (R-mondatok), valamint az anyag biztonságos használatára (S-mondatok) vonatkozóan.
(2) A 91/414/EGK irányelv előírja, hogy minden egyes növényvédő szer esetében az egyes tagállamokban végrehajtott értékelés alapján történjék az engedélyezés. A szóban forgó irányelv azt is meghatározza, hogy a tagállamoknak elő kell írniuk, hogy a hatóanyagok csak abban az esetben hozhatók forgalomba, ha osztályozásuk, csomagolásuk és címkézésük a 67/548/EGK irányelvvel összhangban történt.
(3) A 2001/60/EK bizottsági irányelvvel [5] módosított, a tagállamoknak a veszélyes készítmények osztályozására, csomagolására és címkézésére vonatkozó törvényi, rendeleti és közigazgatási rendelkezéseinek közelítéséről szóló, 1999. május 31-i 1999/45/EK európai parlamenti és tanácsi irányelv [6] rendelkezéseit alkalmazni kell a növényvédő szerekre. Az 1999/45/EK irányelv előírja, hogy 2004. július 30-tól kezdődően a szóban forgó irányelv rendelkezéseit alkalmazni kell a 91/414/EGK irányelv hatálya alá tartozó készítményekre.
(4) A 91/414/EGK irányelv előírja, hogy a növényvédő szerek mindennemű csomagolásának meg kell felelnie bizonyos, címkézésre vonatkozó előírásoknak; többek között a csomagoláson fel kell tüntetni az emberre, az állatokra vagy a környezetre esetlegesen jelentett bármely különleges veszély jellegét, a szóban forgó irányelv IV. mellékletében meghatározott szabványmondatok közül a megfelelő kiválasztásával. Mivel ezt a mellékletet még nem alkották meg, indokolt elhelyezni a szóban forgó irányelv IV. mellékletében e szabványmondatok jegyzékét.
(5) A 91/414/EGK irányelv előírja, hogy a növényvédő szerek mindennemű csomagolásán fel kell tüntetni az emberi szervezet, az állatok és a környezet védelme érdekében követendő biztonságos használatra való figyelmeztetést, a szóban forgó irányelv V. mellékletében meghatározott szabványmondatok közül a megfelelő kiválasztásával. Mivel ezt a mellékletet még nem alkották meg, indokolt elhelyezni a szóban forgó irányelv V. mellékletében e szabványmondatok jegyzékét.
(6) Az 1999/45/EGK irányelv előírja, hogy a szóban forgó irányelvben szereplő készítmények osztályozására és címkézésére vonatkozó általános alapelveket a 67/548/EGK irányelv VI. mellékletében megállapított kritériumokkal összhangban kell alkalmazni. A 67/548/EGK irányelv VI. mellékletének kritériumai, amelyek az anyagok belső tulajdonságain alapulnak, nem minden esetben teszik lehetővé a növényvédő szerek gyakorlati alkalmazása során esetlegesen felmerülő különleges kockázatok kielégítő leírását. Ennek megfelelően a 91/414/EGK irányelv IV. és V. mellékletében meghatározandó, különleges kockázatokra és a biztonságos használatra vonatkozó szabványmondatoknak lehetővé kell tenniük a növényvédő szerek használata során esetlegesen felmerülő különleges kockázatok, valamint az alkalmazandó biztonságos használat kielégítő leírását.
(7) A 91/414/EGK irányelv IV. és V. mellékletében meghatározandó, a különleges kockázatokra és a biztonságos használatra vonatkozó szabványmondatokat a tagállamok által az említett szerek hatóanyagainak tekintetében a szóban forgó irányelvvel összhangban végzett értékelés fényében kell egy adott szerhez hozzárendelni. Indokolt ezért, hogy az egyes hatóanyagoknak a 91/414/EGK irányelv I. mellékletébe való felvételét követően a tagállamoknak ésszerű hosszúságú időtartam álljon rendelkezésére az érvényben lévő engedélyek felülvizsgálatára, valamint a szóban forgó irányelv IV. és V. melléklete rendelkezéseinek végrehajtására az engedélyek kiadásakor.
(8) A 16. cikk (1) bekezdésének k), l), m) és n) pontja szerinti használatra vonatkozó kiegészítő és különleges utasításokhoz a IV. és az V. melléklet harmonizált mondatai szolgálnak alapul.
(9) Harmonizált rendszert kell előírni továbbá a hatóanyagként mikrobákat tartalmazó növényvédő szerek osztályozására és címkézésére is.
(10) Az ebben az irányelvben előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT AZ IRÁNYELVET:
1. cikk
A 91/414/EGK irányelv IV. és V. mellékletként az ezen irányelv I. és II. melléklete szövegében meghatározottak szerint egészül ki.
2. cikk
A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek legkésőbb 2004. július 30-ig megfeleljenek. Erről haladéktalanul tájékoztatják a Bizottságot.
Amikor a tagállamok elfogadják ezeket az intézkedéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
3. cikk
A tagállamok minden olyan növényvédő szer engedélyét felülvizsgálják, amely kizárólag az ezen irányelv III. mellékletében felsorolt hatóanyagot tartalmaz.
A tagállamok az ezen irányelv III. mellékletében felsorolt összes hatóanyag vonatkozásában végrehajtják a 91/414/EGK irányelv IV. és V. mellékletének rendelkezéseit a szóban forgó mellékletben a végrehajtásra meghatározott határidőn belül.
Amennyiben valamely növényvédő szer több hatóanyagot tartalmaz és azokra eltérő végrehajtási határidő vonatkozik, a legkésőbbi időpontot kell figyelembe venni.
4. cikk
Ennek az irányelvnek a tagállamok a címzettjei.
Kelt Brüsszelben, 2003. szeptember 11-én.